**EUHARISTIJSKO KLANJANJE (br. 1) *o Nadbiskupijskom danu molitve i pokore za smirenje i prestanak pandemije***

**U ŠKOLI MARIJE, „EUHARISTIJSKE ŽENE“**

**Pjesma za izlaganje Presvetoga: Zdravo Tijelo Isusovo (1., 2., 3. i 4. kitica) ili Zdravo budi, mladi Kralju (sve kitice)**

*Predsjedatelj ili netko od vjernika proslijedi uvodnu poklonstvenu molitvu ovim riječima:*

Evo nas, Gospodine, pred tobom, pred tvojim Sakramentom, koji nas združuje s tobom, Sinom i vječnom Riječi Očevom, rođenom od Djevice Marije, Majke vječne Riječi. Ona te zače u vjeri i u svom je krilu nosila Tebe, koji si ujedno Bog i čovjek, Isus Krist, naš Gospodin.

Stajala je podno tvoga križa, a s njom je stajalo otkupljeno čovječanstvo, Crkva. I zato se, Gospodine, pouzdajemo u njezin moćni zagovor, potican ljubavlju, kojeg ne uskraćuje ni onima koji je ne poznaju. Ona nas može voditi prema ovom Presvetom Sakramentu, jer s njime ima dubok odnos.

„Kada u pohođenju, u krilu nosi Riječ koja je tijelom postala, ona je na neki način „svetohranište“ – prvo svetohranište u povijesti – u kojem se Sin Božji, još nevidljiv ljudskim očima, izlaže na klanjanje Elizabeti, gotovo „zračeći“ svoje svjetlo preko Marijinih očiju i glasa.

U kontinuitetu s vjerom Djevice, u euharistijskom se Otajstvu od nas traži da povjerujemo da si ti isti Isus, Sin Božji i Sin Marijin, uprisutnjen s čitavim svojim ljudsko-božanskim bićem pod prilikama Kruha i vina.“ (prema *Ecclesia de Eucharistia,* pape Ivana Pavla II, br. 55).

Marija se istodobno sjeća divnih djela koja je Bog učinio u povijesti spasenja, prema obećanju danu ocima (Lk 1,55), kako kliče u svojem Veliča:

**Pjesma: Hvalospjev Veliča… ili pjesma Radujte se narod (1., 3. i 4. kitica)**

*Slijedi 1. čitanje svetkovine Gospe Brze Pomoći: Izl 19,2-8a. s ovim uvodom:*

Bog je pozvao Abrahama, a u tom pozivu predoznačeno je izabranje Izraela, od kojega je učinio jedan narod, i to svoj narod. Bog je to učinio dobrohotnim izabranjem, naumom ljubavi. Tom narodu kojeg je izabrao, Bog daje svoj Zakon, koji poučava narod o njegovim obavezama. Usmjeruje njegovo ponašanje u skladu s božanskom voljom na koju je Marija u potpunosti pristala i ispunila: “Neka mi bude po tvojoj riječi!“ (Lk 1,38).

***Čitanje Knjige Izlaska***

U one dane: Izraelci dođu u Sinajsku pustinju i utabore se u pustinji. Postave tabor tu pred brdom, a Mojsije se popne k Bogu.

Gospodin ga zovne s brda, pa mu rekne: „Ovako kaži domu Jakovljevu, proglasi djeci Izraelovoj: Vi ste vidjeli što sam učinio Egipćanima: kako sam vas nosio na orlovskim krilima i k sebi vas doveo. Odsada pak, budete li mi se vjerno pokoravali i držali Savez moj, vi ćete mi biti predraga svojina mimo sve narode – ta moj je sav svijet! - vi ćete mi biti kraljevstvo svećenika, narod svet. Tim riječima oslovi Izraelce.“

Mojsije se vrati i sazva narodne starješine te im izloži sve što mu je Gospodin naredio. A sav narod uzvrati jednoglasno: „Vršit ćemo sve što je Gospodin naredio“. ***Riječ Gospodnja.***

***Kratka šutnja***

**Razmišljanje**

Na nježnu Božju ljubav –„vidjeli ste kako sam vas nosio na orlovskim krilima i k sebi vas doveo“ - narod je jednoglasno odgovorio: „Vršit ćemo sve što je Gospodin naredio!“

Gospodine, mi koji sada ovdje boravimo pred tobom, ,mi smo nasljednici tih obećanja, ali i njihovih obaveza. Grijesi naroda će često puta ugroziti nadu u obećanja, ali se ti nikad nisi zaustavio u svojoj ljubavi. U tebi, Gospodine Isuse, kamo je tajnovito smjerala sva povijest spasenja i kojoj si ti dao puni smisao, imamo garanciju da nas ni danas nećeš ostaviti.

Ova pandemija koja je zahvatila čitav svijet, sve narode, koja odnosi mnoge živote, ne smije u nama ugasiti nadu u tvoja obećanja da ostaješ s nama „u sve dane – do svršetka svijeta“ (Mt 28,20). Svjesni smo, Gospodine, da su premnogi naši grijesi i nevjernosti, a iznad svega nepovjerenje u tebe, ali i da si ti i za nas danas ipak „JEDINI GOSPODIN“. Ti, Gospodine, moraš imati prvo mjesto u životu svakoga čovjeka, u našim obiteljima, u našem društvu i njegovim institucijama. Vjerujemo da ćemo tek tada doživjeti puni procvat svojih osobnosti, zdravih međuljudskih odnosa, gospodarstva i politike.

Sretni smo što je Marija neopozivo i dokraja živjela, i u naše ime, obećanje: „Vršit ćemo sve što je Gospodin naredio“.

*Ostanimo sada u trenucima osobne molitve i šutnje propitujući svoju vjernost Božjim obećanjima.*

**Pjesma: Kao Marija ili Djetešce nam se rodilo (nekoliko kitica)**

Na svadbi u Kani Marija će nas pozvati „Što god vam rekne, učinite!“ (Iv 2,5):

***Čitanje svetog Evanđelja po Ivanu (Iv 2, 1-11)***

U ono vrijeme: Bijaše svadba u Kani Galilejskoj. Bila ondje Isusova majka. Na svadbu bijaše pozvan i Isus i njegvi učenici. Kad ponesta vina, Isusu će njegova majka: 'Vina nemaju.' Kaže joj Isus: 'Ženo, što ja imam s tobom?Još nije došao moj čas!'

Nato će njegova mati poslužiteljima: „Što god vam rekne, učinite!“ A bijaše ondje Židovima za čišćenje šest kamenih posuda od po dvije do tri mjere. Kaže Isus poslužiteljima: 'Napunite posude vodom!' I napune ih do vrha. Tada im reče: 'Zagrabite sada i nosite ravnatelju stola.' Oni odnesu. Kad okusi vodu što posta vinom, a nije znao odakle je – znale su sluge koje zagrabiše vodu – ravnatelj stola pozva zaručnika i kaže mu: 'Svaki čovjek stavlja na stol najprije dobro vino, a kad se ponapiju, gore . Ti si čuvao dobro vino sve do sada.“Tako u Kani Galilejskoj, učini Isus prvo znamenje i objavi svoju slavu te povjerovaše u njega njegovi učenici. ***Riječ je Gospodnja.***

*Slijedi kratko razmišljanje predsjedatelja ili nekoga čitača:*

Ako je Euharistija „tajna vjere“, koja toliko nadilazi naš razum da nas poziva na najčišće predanje Božjoj riječi, nitko nam kao Marija „ne može biti potpora i vodič u stjecanju sličnog stava. Marija poziva da ga bez oklijevanja poslušamo i izvršimo: „Što god vam rekne, učinite!“ (Iv 2,5).

„S brižnim majčinskim stavom na svadbi u Kani Marija kao da nam kaže: 'Ne kolebajte se, uzdajte se u riječ moga Sina. On koji je bio kadar pretvoriti vodu u vino, isto je tako kadar pretvoriti kruh i vino u svoje tijelo i svoju krv, predajući vjernicima u tom otajstvu živi spomen-čin svoje Pashe, postajući tako 'kruhom života'“ (Ecclesia de Eucharistia, br.54)

**Pjesma: Uzmite jedite…**

Gospodine Isuse Kriste, s nama ovdje nazočni kao nekoć na svadbi u Kani . Kao što je ondje bila i tvoja Majka, tako je i ovdje s nama. Ona vidi bolje od nas što nam sve nedostaje… “Vina nemaju“ (Iv 2,3).

Da, Gospodine, preko tvoje i naše Majke priznjemo da nemamo „vina“:

* Ljubavi zauzete i nesebične, ne ljubimo „pravim bratoljubljem…“;
* Proračunati smo u svojem služenju drugima. Radije čekamo da drugi čine dobro nama, lijeni smo i tromi kada treba druge pretjecati poštovanjem;
* Zlo nas privlači i mi mu se često priklanjamo. Za dobro se teško odlučujemo i brzo posustanemo čineći dobro;
* Poteškoće nas zaustavljaju da ne budemo „hitri u revnosti“ i zato s premalo gorljivosti služimo tebi, sestrama i braći… *(prema drugom čitanju svetkovine Gospe Brze Pomoći)*

*Prikladno je zapjevati pripjev:* ***Gospodine pomozi nam da te više ljubimo... da se više ljubimo…*** *Dalje molitvene zazive lagano mogu čitati jedan ili dva čitača:*

* Zahvaljujemo ti, Gospodine, za sve liječnike i medicinsko osoblje, za znanstvenike i sve odgovorne koji su uključeni u rješavanje tako zahtjevnih pitanja u ovoj situaciji. Pomozi im da u „nadi budu radosni,“ u umoru i „nevolji strpljivi, u molitvi postojani“.
* Budi uz one koji su najbliži ugroženima da u toj našoj braći i sestrama bude nadu i povjerenje u pomoć dobroga Oca nebeskoga. Mi sada stavljamo pred tebe jedne i druge. Pogledaj ih svojim pogledom, koji ohrabruje i donosi radost.
* Puno je umornih i bolesnih liječnika, medicinskih sestara, tehničara, uslužnog osoblja, ljudi koji na različitim razinama skrbe o ugroženima. Ojačaj im duh, dušu i tijelo da mogu u pomoć pritjecati najpotrebnijima.
* Pozivaš nas da „blagoslivljamo“ one koji kritiziraju i na razne načine progone one koji se trude za dobro svih nas. Umnoži u nama slogu i solidarnost, a oslobađaj nas svake umišljenosti i rivalstva.

*Prikladno je ponovno zapjevati pripjev:* ***Gospodine pomozi nam da te više ljubimo... da se više ljubimo…***

***Završno razmišljanje i molitva***

Sve ovo stavljamo pred tebe, dragi naš Gospodine, svemogući u svojoj ljubavi. Činimo to po rukama tvoje i naše Majke, Gospe brze pomoći. Kao što si u Kani Galilejskoj „učinio prvo znamenje i objavio svoju slavu“, zahvati i sada svojom božanskom moći i izliječi bolesne u duhu, duši i tijelu. Siromašnima, osamljenima i nemoćnima, napose u staračkim domovima i svojim kućama, budi blizu u njihovim potrebama da osjete tvoju usrećujuću prisutnost i preko dobrih ljudi.

Ne ostavi bez nade one koji su ostali bez posla i sredstava za život. Blagoslovi napore onih koji se brinu za naše društvo i domovinu, te sve njezine žitelje.

*„Ti, Gospodine Isuse koji si iskusio samoću, odbačenost i samu smrt, pokaži svakome od nas da u samoći možemo polagano razotkriti opsjenu vlastite sebičnosti i u svojem središtu otkriti da nismo ono što možemo zadobiti, nego ono što nam je dano. U samoći čujemo glas onoga koji nam je govorio prije nego smo mogli izreći ijednu riječ; koji nas je iscijelio prije nego smo mogli ikome pomoći, i koji nas je ljubio mnogo prije nego što smo mi ikome mogli pružiti ljubav.*

*U toj samoći otkrivamo da je važnije biti nego imati. Otkrivamo da život nije imovina koju moramo braniti, nego dar u kojem zajedno uživamo.“/ Henri J.M.Nouwen: U samoći, KS, Zagreb 2006./*

***Kratka tišina***

**Himan Divnoj dakle...**

***Molitva i blagoslov s Presvetim.***

**Blagoslovljen budi Bog...**

**Pjesma: Narodi nam se *(zadnje kitice Hvaljeno budi... i Daj nam Bog zdravlje...“)***

Pripremila: s. Ljiljana Radošević, uršulinka